Geen water meer by dié Gautengse hospitaalArgieffoto (Foto: Parentingupstream, Pixabay) Die Bertha Gxowa-hospitaal in Germiston moes operasies kanselleer en pasiënte wegwys, weens ŉ gebrek aan watertoevoer van die Ekurhuleni-munisipaliteit, het die DA in Gauteng Sondag gesê. “Ek het die hospitaal Vrydag besoek ná berigte dat die hospitaal sedert Donderdag nie meer water het nie,” het DA-LP Jack Bloom gesê. “Dit wil voorkom of die probleem toegeskryf kan word aan ŉ gebrekkige waterklep en watertenkers is na die hospitaal gestuur om die hospitaal se reservoirs op te vul.” Die reservoirs kan tot 140 000 liter water stoor, maar die pompe kan slegs werk wanneer dit half vol is en daar was nie genoeg water Vrydag nie. Elke tenker hou 18 000 liter water. “Ek is besorg oor die trae reaksie van die munisipaliteit wat groot druk plaas op die hospitaal terwyl hulle met die minimum water oor die weg probeer kom.” Hy het bygevoeg die watertoevoerprobleme moet dringend opgelos word, anders sal die risiko vir infeksie verhoog en die agterstand op operasies sal verhoog. Ongevalle pasiënte en pasiënte vir die kraamsaal word intussen na ander hospitale verwys.